Izvor: N1

Dejan Đorđević, navodni kupac Megatrenda, napadnut je ispred zgrade u kojoj živi na Novom Beogradu, nezvanično saznaje N1. Đorđević je u petak uveče policiji prijavio da je zadobio više udaraca po telu.

Prema nezvaničnim saznanjima N1, Đorđeviću je nešto posle 18 časova ukazana pomoć u Urgentnom centru, posle čega je pušten na kućno lečenje.

Motivi napada na Đorđevića još nisu poznati, kao ni težina povreda koje je zadobio.

Prema poslednjim informacijama, policija i dalje traga za napadačima.

Đorđević je ranije za Blic izjavio da su ga u petak pre podne "tri osobe fizički napale ispred zgrade", ali nije hteo da kaže u kojoj meri je povređen i šta se tačno dogodilo.

Dosadašnji vlasnik Megatrenda Mića Jovanović rekao je da je zatražio raskid ugovora sa Đorđevićem, i za N1 izjavio da je kupcu univerziteta verovao na reč, jer ga je, kaže, omađijao svojom elokvencijom i sugestivnošću.

Đorđević je demantovao da je podnet zahtev za raskidom ugovora, i kako kaže, pod punom krivičnom i materijalnom odgovornošću tvrdi da na njegovu adresu nije upućen zahtev, predlog ili ponuda da se raskine ugovor o kupovini Megatrenda.